Tulikoe (näytelmä)

**Tulikoe** (, suomennettu myös nimellä **Noitavaino**) on yhdysvaltalaisen Arthur Millerin vuonna 1953 kirjoittama nelinäytöksinen näytelmä, joka käsittelee joukkohysteriaa ja vallan väärinkäyttöä. Se sijoittuu vuoteen 1692 Salemin noitavainojen aikaan. Näytelmä toimii vertauskuvana aikansa Yhdysvaltain antikommunistiselle politiikalle ja kuvaa pelon sekä yhdenmukaisuuden vaatimusten ilmapiiriä, jonka senaattori Joseph McCarthyn kohuväitteet kommunistien soluttautumisesta yhteiskunnan huipulle synnyttivät.

Näytelmän ovat näyttämölle suomentaneet Ritva Heikkilä, Simo Konsala ja Rauno Ekholm. Se julkaistiin suomeksi vuonna 1980 Heikkilän ja Konsalan käännöksenä.

## Juoni

Näytelmä perustuu todellisiin henkilöihin ja tapahtumiin ja kuvaa yhteisöä, jonka on vallannut joukkohysteria.

Vuonna 1692 Salemin kaupungissa Massachusettsissa leviävät pelko ja epäluulo. Kaikki alkaa, kun joukko nuoria tyttöjä nähdään tanssimassa metsässä öiseen aikaan. Kun yksi heistä sairastuu, liikkeelle lähtevät huhut noituudesta. Maanviljelijä John Proctor pyrkii puolustamaan järkeä ja oikeudenmukaisuutta, mutta syytökset lähtevät nopeasti hallitsemattomaan kasvuun, eikä kukaan ole enää turvassa. Syytetyille käy pian selväksi, että vain tunnustamalla ja ilmiantamalla muita voi välttää hirttotuomion. Proctorin tilannetta vaikeuttaa hänen salainen suhteensa yhteen tytöistä. Kun tämä syyttää Proctorin vaimoa ja nainen vangitaan, Johnin on pakko uhmata oikeuslaitosta – vaikka se merkitsisi hänen oman henkensä ja maineensa vaarantamista.

### Henkilöhahmot

Näytelmän henkilöt ovat:

* John Proctor
* Elizabeth Proctor
* Abigail Williams
* Pastori Samuel Parris
* Pastori John Hale
* Thomas Putnam
* Ann Putnam
* Mary Warren
* Tituba
* Giles Corey
* Martha Corey
* Rebecca Nurse
* Francis Nurse
* Apulaiskuvernööri Thomas Danforth
* Tuomari John Hathorne
* Ezekiel Cheever
* George Herrick
* Hopkins
* Mercy Lewis
* Betty Parris
* Susanna Walcott
* Ruth Putnam
* Sarah Good

## Kantaesitys

*Tulikoe* sai kantaesityksensä Playhouse Theatressa Wilmingtonissa, Delawaressa, 15. tammikuuta 1953. Näytelmää esitettiin siellä neljä kertaa 17. tammikuuta asti, minkä jälkeen se siirtyi Broadwaylle New Yorkiin. Broadway-ensi-ilta pidettiin Martin Beck Theatressa 22. tammikuuta. Viimeinen esitys oli 11. heinäkuuta 1953, jolloin näytelmää oli esitetty yhteensä 197 kertaa. Rooleissa esiintyivät muun muassa Arthur Kennedy, Beatrice Straight, E. G. Marshall ja Jean Adair. *Tulikoe* palkittiin kahdella Tony-palkinnolla, joista toinen oli parhaan näytelmän palkinto.

Kesäkuussa 1953 esitykseen tehtiin useita muutoksia: John Proctorin ja Abigail Williamsin välinen metsäkohtaus lisättiin toiseen näytökseen, suurin osa lavasteista poistettiin, ja esitys toteutettiin mustien verhojen edessä. Lisäksi Arthur Miller ohjasi joitakin kohtauksia uudelleen.

## Esityshistoriaa

Kantaesityksensä jälkeen näytelmää on esitetty Broadwaylla uudelleen viidesti vuosina 1964–2016. Vuonna 2002 esityksen ohjasi Richard Eyre, ja sen rooleissa nähtiin muun muassa Liam Neeson ja Laura Linney. Esitys sai kuusi Tony-ehdokkuutta. Vuoden 2016, neljä Tony-ehdokkuutta saaneessa tuotannossa esiintyivät esimerkiksi Ben Whishaw, Saoirse Ronan ja Ciarán Hinds. Lisäksi näytelmää on esitetty Off-Broadwaylla neljä kertaa vuosina 1958–2019.

Lontoossa *Tulikoe* on ollut esityksessä muun muassa National Theatren esittämänä neljä kertaa vuosina 1965–2022. Vuoden 1990 esitys sai yhden Olivier-ehdokkuuden ja vuoden 2022 esitys kaksi. West Endillä näytelmää on esitetty Royal Shakespeare Companyn esittämänä vuonna 2006 sekä Old Vic -teatterissa vuonna 2014. West End -tuotanto sai neljä Olivier-ehdokkuutta ja voitti niistä kaksi, kun taas Old Vicin esitys oli ehdolla kahdessa kategoriassa.

## Suomeksi

Näytelmä sai Suomen kantaesityksensä Kansallisteatterissa 12. tammikuuta 1955. Suomennoksesta vastasi Ritva Ristolainen ja ohjauksesta Edvin Laine. Näytelmä palasi Kansallisteatterin ohjelmistoon vuonna 1990, jolloin esitys pohjautui Rauno Ekholmin tekemään suomennokseen. *Tulikoe* on ollut ohjelmistossa myös muun muassa Oulun kaupunginteatterissa (1980), Turun kaupunginteatterissa (1987) ja Jyväskylän kaupunginteatterissa (2010), missä esitys perustui Ritva Heikkilän ja Simo Konsalan suomennokseen.

## Sovituksia

Teoksen pohjalta on tehty lukuisia sovituksia, muun muassa:

* *[[Tulikoe (elokuva)|Tulikoe]]* (*Les Sorcières de Salem*, 1957), Jean-Paul Sartren käsikirjoittama ja Raymond Rouleaun ohjaama elokuvasovitus, jossa näyttelevät muun muassa Yves Montand ja Simone Signoret.
* *The Crucible* (1961), Robert Wardin säveltämä Pulitzer-palkittu oopperasovitus.
* *The Crucible* (1967), Alex Segalin ohjaama CBS:n televisioelokuva, joka sai kolme Primetime Emmy -ehdokkuutta. Rooleissa olivat George C. Scott, Colleen Dewhurst, Melvyn Douglas ja Tuesday Weld.
* *[[Noitavaino (elokuva)|Noitavaino]]* (*The Crucible*, 1996), Arthur Millerin itse käsikirjoittama ja Nicholas Hytnerin ohjaama elokuvasovitus, jonka pääosissa olivat Daniel Day-Lewis ja Winona Ryder. Miller oli ehdolla parhaan sovitetun käsikirjoituksen Oscar-palkinnon saajaksi.
* *The Crucible* (2000), koreografi William Tuckettin balettisovitus, joka pohjautuu Charles Ivesin musiikkiin. Kantaesitys nähtiin Royal Balletin esittämänä Lontoossa.

## Lähteet

## Kirjallisuutta

* 

## Aiheesta muualla

* ''Tulikoe'' Internet Broadway Databasessa